Illum, il-Kummissjoni se tieħu passi ulterjuri fl-aġenda tad-Deċennju Diġitali biex issaħħaħ is-sovranità diġitali tal-Ewropa, kif imħabbar mill-President Ursula von der Leyen fid-diskors tagħha dwar l-Istat tal-Unjoni nhar l-Erbgħa. Il-Kummissjoni ppubblikat Rakkomandazzjoni li tistieden lill-Istati Membri jagħtu spinta lill-investiment fl-infrastuttura tal-konnettività broadband b'kapaċità għolja ħafna, inkluż tal-5G, li hi l-blokka l-aktar fondamentali fit-trasformazzjoni diġitali kif ukoll pilastru essenzjali għall-irkupru. L-iskjerament fil-ħin tan-networks tal-5G se joffru opportunitajiet ekonomiċi sinifikanti għas-snin li ġejjin, bħala assi kruċjali għall-kompetittività u għas-sostenibbiltà Ewropea u bħala xprun għas-servizzi diġitali tal-ġejjieni. B'mod parallel, u marbut mill-qrib ma' din ir-Rakkomandazzjoni, il-Kummissjoni llum pproponiet Regolament ġdid għall-Impriża Konġunta għall-Computing ta' Prestazzjoni Għolja Ewropew biex iżżomm u tavvanza r-rwol fit-tmun tal-Ewropa fit-teknoloġija tas-supercomputing biex tirfed l-istrateġija diġitali kollha u tiżgura l-kompetittività tal-Unjoni fil-kuntest globali. Il-Viċi President Eżekuttiv għal Ewropa Lesta għall-Era Diġitali, Margrethe Vestager, stqarret: “Il-konnettività broadband u dik tal-5G twaqqaf is-sisien għat-trasformazzjoni ekoloġika u diġitali fit-trasformazzjoni tal-ekonomija, ikun xi jkun is-suġġett li qegħdin nitkellmu fuqu bħat-trasport u l-enerġija, il-kura tas-saħħa u l-edukazzjoni, jew il-manifattura u l-agrikoltura. U rajna lill-kriżi attwali tenfasizza l-importanza tal-aċċess għal internet b'veloċità kbira għan-negozji, għas-servizzi pubbliċi u għaċ-ċittadini, iżda wkoll li jitħaffef il-pass lejn il-5G. Għalhekk għandna nħabirku flimkien lejn l-introduzzjoni ta' network veloċi mingħajr l-ebda dewmien.” Il-Kummissarju għas-Suq Intern, Thierry Breton, żied: “Minkejja li l-infrastrutturi diġitali wrew li huma kruċjali tul il-pandemija biex jgħinu liċ-ċittadini, lis-servizzi pubbliċi u lin-negozji joħorġu mill-kriżi, l-investimenti riċenti naqsu. Fi żmien meta l-aċċess għall-internet broadband jirrappreżenta kemm komodità fondamentali għall-Ewropej kif ukoll imħatra ġeostrateġika għall-kumpaniji - flimkien mal-Istati Membri - għandna nixprunaw u nħaffu l-introduzzjoni tan-networks siguri tal-fibra u tal-5G. Konnettività akbar mhux talli tikkontribwixxi għall-ħolqien tal-impjiegi, u tagħti spinta lit-tkabbir sostenibbli u timmodernizza l-ekonomija Ewropea, talli tgħin lill-Ewropa tibni r-reżiljenza tagħha u tikseb l-awtonomija teknoloġika tagħha.” Bir-Rakkomandazzjoni tal-lum, il-Kummissjoni tistieden lill-Istati Membri sabiex sat-30 ta' Marzu 2021, jiżviluppaw flimkien approċċ komuni, fl-għamla ta' sett ta' għodod tal-aħjar prattiki, għall-introduzzjoni fil-ħin tan-networks b'kapaċità għolja ħafna li huma fissi u mobbli, inkluż in-networks tal-5G. Jenħtieġ li tali miżuri jkollhom l-għan li: Ir-Rakkomandazzjoni tal-lum tistabbilixxi wkoll gwida għall-aħjar prattiki biex jingħata aċċess fil-ħin għall-ispettru tal-frekwenzi tar-radju għall-5G kif ukoll tiżgura koordinazzjoni aktar soda tal-assenjament tal-ispettru għall-applikazzjonijiet transfruntieri tal-5G. Dan hu partikolarment importanti sabiex tiġi permessa mobbiltà konnessa u awtomatizzata, kif ukoll diġitalizzazzjoni tal-industrija u tal-fabbriki intelliġenti. Koordinazzjoni transfruntiera mtejba se tgħin tipprovdi r-rotot tat-trasport ewlenin tal-Ewropa, b'mod partikolari permezz tat-triq, tal-ferroviji u tal-passaġġ fuq l-ilma intern, b'kopertura tal-5G mingħajr interruzzjoni sal-2025. Madankollu, sa nofs Settembru 2020, l-Istati Membri (u r-Renju Unit) kienu assenjaw medja ta' 27.5 % biss tal-banda ta' frekwenzi pijuniera tal-5G. Għalhekk, huwa essenzjali li l-Istati Membri jevitaw jew jimminimizzaw kwalunkwe dewmien fl-għoti tal-aċċess għall-ispettru tal-frekwenzi tar-radju biex jiggarantixxu l-iskjerament fil-ħin tal-5G. Ir-Rakkomandazzjoni tenfasizza wkoll il-bżonn li jiġi żgurat li n-networks tal-5G huma siguri u reżiljenti. L-Istati Membri ħadmu flimkien mal-Kummissjoni u mal-Aġenzija tal-Unjoni Ewropea għaċ-Ċibersigurtà (ENISA) fuq sett ta' għodod għal miżuri u pjanijiet ta' mitigazzjoni rispettiv, maħsub biex jindirizza r-riskji effettivament maġġuri tan-networks tal-5G. Rapport ta' progress ġie ppubblikat f'Lulju. Skjerament ta' network sostenibbli għal konnettività mtejba Ir-Rakkomandazzjoni tibni wkoll fuq id-Direttiva dwar it-Tnaqqis tal-Ispiża tal-Broadband. Tippromwovi l-introduzzjoni ta' network ta' veloċità kbira billi tnaqqas l-ispejjeż tal-iskjerament permezz ta' miżuri armonizzati biex jiġi żgurat li l-fornituri u l-operaturi tan-networks jistgħu jaqsmu l-infrastruttura, jikkoordinaw xogħlijiet ċivili u jiksbu l-permessi meħtieġa għall-iskjerament. Ir-Rakkomandazzjoni qiegħda tistieden lill-Istati Membri jaqsmu u jaqblu dwar l-aħjar prattiċi skont din id-Direttiva sabiex: Konnettività mtejba tista' wkoll timminimizza l-impatt klimatiku tat-trażmissjoni tad-data u b'hekk tikkontribwixxi għall-kisba tal-miri favur il-klima tal-Unjoni. L-Istati Membri huma mħeġġa jiżviluppaw kriterji għall-valutazzjoni tal-impatt ambjentali tan-networks fil-ġejjieni u jipprovdu inċentivi għall-operaturi sabiex jiskjeraw networks ambjentalment sostenibbli. Il-passi li jmiss Ir-Rakkomandazzjoni tistieden lill-Istati Membri jidentifikaw u jaqsmu l-aħjar prattiki għas-Sett ta' għodod sal-20 ta' Diċembru 2020. Jenħtieġ li l-Istati Membri jaqblu fuq il-lista tal-aħjar prattiki sat-30 ta' Marzu 2021. Kif imħabbar fl-istrateġija tagħha fi Frar “Insawru l-Futur Diġitali tal-Ewropa” il-Kummissjoni tippjana żewġ azzjonijiet oħra f'dan il-qasam: Kuntest Ir-Rakkomandazzjoni se tikkontribwixxi għall-kisba tal-objettivi stabbiliti fid-Direttiva dwar it-Tnaqqis tal-Ispiża tal-Broadband kif ukoll tal-Kodiċi Ewropew għall-Komunikazzjonijiet Elettroniċi. Il-Kodiċi, li jeħtieġ jiġi implimentat fil-liġi nazzjonali fl-Istati Membri sal-21 ta' Diċembru 2020, għandu l-għan li jippromwovi l-konnettività kif ukoll l-aċċess għal networks b'kapaċità għolja ħafna miċ-ċittadini u min-negozji kollha. L-istrateġija tal-Kummissjoni dwar il-Konnettività għal Soċjetà Ewropea tal-Gigabits tistabbilixxi l-objettivi tal-konnettività tal-UE. Sal-2025, jenħtieġ li l-motivaturi soċjoekonomiċi ewlenin kollha (jiġifieri l-iskejjel, l-isptarijiet, il-pjattaformi tat-trasport) ikollhom konnettività gigabit, jenħtieġ li ż-żoni urbani kollha u r-rotot ewlenin kollha tat-trasport terrestri jkunu konnessi b'koperatura tal-5G mingħajr interruzzjoni u jenħtieġ li l-unitajiet domestiċi Ewropej kollha jkollhom aċċess għal konnettività li toffri ta' mill-inqas 100 Mbps li tista' tiżdied għal veloċitajiet Gigabit. Kif imħabbar f'Ġunju, l-UE qiegħda tiffinanzja 11-il proġett teknoloġiku u ta' prova ġdid biex jippermetti l-konnettività tal-5G u jwitti t-triq għas-sewqan awtonomu fir-rotot prinċipali tat-triq, tal-ferrovija kif ukoll dawk marittimi fl-Ewropa. Għal aktar tagħrif Mistoqsijiet u Tweġibiet Skeda informattiva dwar ir-Rakkomandazzjoni dwar il-Konnettività Rakkomandazzjoni dwar il-Konnettività Diskors tal-Istat tal-Unjoni Stqarrija għall-istampa dwar l-inizjattivi ewlenin tal-Istat tal-Unjoni 2020 Paġna web iddedikata għall-Istat tal-Unjoni 2020